ฮึดสู้-จับตาย รอ เขาดิน หนีคดียิงตำรวจ (คลิป)
โดนไทยมุงเจ็บ ประวัติโชกโชน แก๊งยา-นักเลง,จับตาย รอ เขาดิน ขาใหญ่ เมืองขุนแผน หลังก่อเหตุพยายามฆ่าตำรวจเมื่อ 3 วันก่อนมีปากเสียง ทะเลาะกับญาติถึงขั้นคว้ามีดจ้วงแทงญาติกับชาวบ้านที่เข้ามาห้ามได้รับบาดเจ็บ ตำรวจมาระงับเหตุถูกแย่งปืนยิงใส่ แต่กระสุนไปถูกไทยมุงบาดเจ็บอีกคน ก่อนเผ่นหนีเตลิด ชุดสืบสวนแกะรอยพบเบาะแสมากบดานอยู่บ้านญาติ อ.อู่ทอง นำกำลังไปปิดล้อมเกลี้ยกล่อมให้ออกมามอบตัว แต่ยังห้าววิ่งออกมาเปิดฉากยิงใส่ตำรวจก่อน เจอยิงสวนใส่ขาล้มทรุดยังไม่ยอมจำนนโดนรัวใส่อีกชุดใหญ่ร่างพรุนดับคาที่ แฉประวัติแสบ พัวพันแก๊งค้ายานรก แถมทำตัวเป็นผู้กว้างขวางชอบหาเรื่องวิวาทชาวบ้านไปทั่ว,ตำรวจสุพรรณวิสามัญฯ นักเลงขาใหญ่รายนี้เปิดเผยเวลา 08.40 น. วันที่ 7 มิ.ย. ร.ต.อ.สยาม สวนอินทร์ รอง สว. (สอบสวน) สภ.อู่ทอง จ.สุพรรณบุรี ได้รับแจ้งเหตุวิสามัญฆาตกรรมคนร้ายเสียชีวิต ที่บ้านเลขที่ 540 หมู่ 6 ต.จรเข้สามพัน จึงรายงานให้ พล.ต.ต.คมศักดิ์ สุมังเกษตร ผบก.ภ.จ.สุพรรณบุรี พ.ต.อ.ภูวดิท คงเพ็ชร ผกก.สภ.อู่ทอง พ.ต.อ.วริทธิ์พงษ์ ทัฬหวรงค์ ผกก.กก.สส.ภ.จ.สุพรรณบุรี นำกำลังตำรวจ พร้อมฝ่ายปกครอง อัยการ แพทย์เวร รพ.อู่ทอง และหน่วยกู้ภัยจักรนารายณ์ ไปตรวจสอบ,ที่เกิดเหตุบริเวณข้างโรงจอดรถหน้าบ้านพบศพนายพิเชษฐ์ ปิ่นทอง อายุ 41 ปี ฉายา รอ เขาดิน อยู่บ้านเลขที่ 11 หมู่ 1 ต.เขาดิน อ.เดิมบางนางบวช จ.สุพรรณบุรี นอนคว่ำหน้าจมเลือดอยู่บนพื้น มีบาดแผลถูกยิงที่หน้าอก 1 นัด หน้าท้อง 1 นัด ไหล่ซ้าย 1 นัด และขาขวา 2 นัด รวม 5 นัด ข้างศพ พบปืน 9 มม. ตกอยู่ 1 กระบอก สภาพขึ้นลำพร้อมยิง มีดพับตกอยู่ 1 เล่ม และปลอกกระสุนปืน 9 มม. ตกกระจัดกระจายอยู่ 6 ปลอก ตำรวจเก็บไว้เป็นหลักฐาน ส่วนที่รถกระบะสายตรวจจอดอยู่หน้าบ้านมีรอยกระสุนปืนยิงใส่ฝากระโปรงหน้า 1 นัด,พล.ต.ต.คมศักดิ์ ผบก.ภ.จ.สุพรรณบุรี เผยเบื้องหลังเหตุวิสามัญฯ ครั้งนี้ว่า เมื่อช่วงเย็นวันที่ 4 มิ.ย.ที่ผ่านมา นายพิเชษฐ์ ผู้ตายก่อเหตุพยายามฆ่าตำรวจ สภ.ทุ่งคลี โดยก่อนเกิดเหตุผู้ตายมีปากเสียงทะเลาะกับญาติที่บ้านหมู่ 1 ต.เขาดิน อ.เดิมบางนางบวช ใช้มีดพับแทงญาติและคนที่เข้ามาห้ามปรามได้รับบาดเจ็บ ต่อมาสายตรวจ สภ.ทุ่งคลี ไประงับเหตุ ถูกผู้ตายเข้าแย่งปืนพก 9 มม.จากเอว และเล็งยิงใส่ตำรวจ แต่กระสุนพลาดไปถูกขาชาวบ้านที่มามุงดูได้รับบาดเจ็บ ก่อนอาศัยจังหวะชุลมุนหลบหนีไปพร้อมปืนของตำรวจ หลังเกิดเหตุสั่งการให้ตำรวจ กก.สส.ภ.จ.สุพรรณบุรี จัดชุดสืบสวนติดตามจับกุม จนทราบว่าผู้ตายหลบหนีอยู่บ้านญาติที่ อ.อู่ทอง ตำรวจ ติดตามมาจนเจอตัวแต่ผู้ตายยิงต่อสู้จึงถูกวิสามัญฯ,ด้าน พ.ต.อ.ธนเดช ตันติอาภา ผกก.สภ.ทุ่งคลี เผยว่า หลังจากชุดสืบสวนสืบทราบว่าผู้ตายหลบหนีมาพักอาศัยที่บ้านญาติหลังดังกล่าว จึงนำกำลังมาปิดล้อม และใช้โทรโข่งเรียกให้ออกมามอบตัว กระทั่งเวลาผ่านไปกว่าครึ่งชั่วโมงผู้ตายเปิดประตูบ้านออกมา ในมือถือมีดและปืนกระบอกที่ชิงไปจากตำรวจ สภ.ทุ่งคลี มีภรรยาดึงแขนยื้อยุดไม่ให้ออกมาจากบ้าน แต่ผู้ตายสะบัดมือภรรยาวิ่งออกมาพร้อมเล็งปืนเปิดฉากยิงใส่ตำรวจที่หลบอยู่หลังรถกระบะ 1 นัด กระสุนถูกฝากระโปรงหน้ารถ ก่อนที่ตำรวจจะยิงสวนใส่ขาผู้ตายล้มลงคุกเข่า แต่ผู้ตายยังไม่ยอมจำนน หันปืนมาเล็งใส่ตำรวจจะยิงต่อสู้ ถูกตำรวจยิงใส่อีกชุดจนล้มทรุดแน่นิ่งเสียชีวิตคาที่,ตรวจสอบประวัตินายพิเชษฐ์ ผู้ตายมีฉายา รอ เขาดิน เคยถูกตำรวจ สภ.สามชุก จับกุมคดีครอบครองยาเสพติดเมื่อปี 2555 ศาลพิพากษาจำคุก 6 เดือน ปรับ 1 หมื่นบาท แต่โทษจำคุกให้รอลงอาญา 2 ปี มีพฤติกรรมทำตัวเป็นผู้กว้างขวางในพื้นที่พัวพันเครือข่ายขบวนการค้ายาเสพติด ชอบหาเรื่องทะเลาะวิวาทและทำร้ายร่างกายผู้อื่น จนชาวบ้านใน ต.เขาดิน อ.เดิมบางนางบวช พากันเอือมระอาไม่มีใครกล้าเข้าไปยุ่งเกี่ยวด้วย จนกระทั่งไปมีเรื่องทะเลาะวิวาทกับญาติถึงขั้นลงไม้ลงมือกัน ก่อนจะไปแย่งปืนพยายามฆ่าตำรวจที่ไประงับเหตุ ต้องหลบหนีจนมาถูกวิสามัญฯดังกล่าว
จับตาย รอ เขาดิน ขาใหญ่ เมืองขุนแผน หลังก่อเหตุพยายามฆ่าตำรวจเมื่อ 3 วันก่อนมีปากเสียง ทะเลาะกับญาติถึงขั้นคว้ามีดจ้วงแทงญาติกับชาวบ้านที่เข้ามาห้ามได้รับบาดเจ็บ
จับตาย,รอ เขาดิน,ขาใหญ่,ยิงตำรวจ,สุพรรณบุรี,วิสามัญคนร้าย,ข่าวหน้า1